softcatala/Softcatala-Web-Texts-Dataset huggingface dataset:
Salt
2016-03-24 23:32:07

ATENCIÓ: La Generalitat Valenciana va deixar de mantenir el projecte Salt fa molts anys. Avui dia és impossible instal·lar-lo en els sistemes operatius actuals. Com a alternativa, podeu fer servir el servei de [traducció](https://www.softcatala.org/traductor/) en línia de Softcatalà o altres serveis basats en Apertium. Per a la correcció, podeu fer servir el [corrector](https://www.softcatala.org/corrector/) de Softcatalà o les diferents aplicacions del corrector [LanguageTool](https://www.softcatala.org/programes/cat/llengua/).  El Salt es un traductor que permet passar els textos del castellà al català i a la inversa, amb un mètode interactiu que minimitza els errors i garanteix una gran qualitat dels textos traduïts. També és un corrector que, a més dels errors estrictament ortogràfics, detecta barbarismes, perífrasis incorrectes, locucions errònies, combinacions incorrectes de pronoms, faltes de concordança, etc. Finalment, el Salt és un programa d’autoaprenentatge que permet aprendre català a partir dels errors propis, amb centenars de fitxes d'ajuda sobre lèxic, qüestions gramaticals, majúscules, signes de puntuació, tipus de lletra, etc. El Salt 4.0 presenta importants novetats respecte al Salt 3.0: 

  * El programa no funciona de manera autònoma, sinó que s’instal·la sobre el programa Writer, l’editor de textos del paquet de LibreOffice, en la barra de ferramentes del qual apareixeran les icones amb les funcions i les utilitats del programa. Així, disposarà de totes les possibilitats d’un programa d’edició de textos com és el Writer.
  * En aquesta nova versió es pot traduir més d’un document alhora, i també es pot treballar en un document al mateix temps que es tradueix.
  * També és una novetat el fet que les paraules dubtoses es marquen amb una etiqueta groga, i no amb el color de la lletra, com feia en les versions anteriors.
  * El nou Salt 4.0 es presenta en diverses versions, una per a [Lliurex](apt://salt "Si utilitzeu Lliurex, obriu l'enllaç per a instal·lar el Salt") (Linux), una altra per a Debian i Ubuntu (Linux), una altra per a Windows i, finalment, una per a Mac.
  * També, a banda del diccionari de valencià i la conjugació verbal, és una novetat la presència del diccionari bilingüe valencià-castellà i castellà-valencià, que ens permetrà veure les equivalències entre les paraules d’estes dos llengües.

Perquè el Salt 4.0 pugui funcionar, heu de tenir instal·lat el [LibreOffice](https://www.softcatala.org/programes/libreoffice/ "LibreOffice"). Si voleu el Salt com a aplicació independent per a Windows, disposeu del [Salt 3.0](http://aplicaciones.edu.gva.es/polin/val/salt/apolin_salt3.htm). Nota Windows: Un cop descarregat el fitxer salt4.zip, descomprimiu-lo i executeu el fitxer «Instal·lar Salt.exe». Nota Linux: Un cop descarregat el fitxer salt4.zip descomprimiu-lo i seguiu les instruccions del fitxer INSTRUCCIONS.txt.
Scrabble3D
2016-03-24 23:32:11

L'Scrabble3D és un joc tipus Scrabble molt personalitzable. No només permet l'escrable clàssic i superescrable, també permet partides amb un tauler 3D i taulers personalitzats. Podeu jugar en local contra l'ordinador o connectar a un servidor de partides per trobar altres jugadors. Podeu jugar-hi en català, alemany, anglès, àrab, eslovac, espanyol, finès, francès, gaèlic escocès, gaèlic irlandès, grec, hebreu, italià, neerlandès, romanès, rus i suec. 

## Característiques

  * Tauler, jocs de fitxes i disseny configurables
  * Partides contra l'ordinador
  * Anàlisis post-partida, amb càlcul de la millor jugada
  * Enfrontaments amb altres jugadors en un servidor de partides
  * Rànquing NSA i puntuacions més altes al servidor de partides
  * Límit de temps per a partides, jugades, temps addicional...
  * Localització; ús de dígrafs com L·L o NY i suport per a llengües d'escriptura de dreta a esquerra.
  * Ajuda/wiki multilingüe.
  * Les partides en xarxa poden ser asíncrones
  * Es pot ser observador de les partides en joc
  * Opció d'usar bonificació negativa a les caselles en el disseny del tauler
Scribus
2016-03-24 23:32:17

L'Scribus és un programa de codi obert per a l'autoedició disponible per a Windows, OSX i Linux. Té per objectiu la producció, amb qualitat professional, de PDF i Postscript. Disposa d'unes capacitats de disseny de pàgina similars a programes com el Quark Xpress, l'inDesign o el PageMaker. L'Scribus es pot utilitzar per a moltes tasques: disseny de pàgines de diaris, revistes, pòsters, documentació tècnica i altres. Entre les seves característiques, destaquen: 

  * Utilitza un format XML obert i plenament documentat. Fins i tot documents malmesos es poden recuperar amb un editor de text
  * Emplaçament i rotacions precises de text i imatges a una pàgina
  * Especificació manual de tipografies
  * Configuració de separació de síl·labes
  * Permet la separació de colors (RGB, CMYK)
  * Importació/exportació d'EPS
  * Creació de PDF amb qualitat comercial, incloent transparència, xifratge, PDF/X3, camps de formulari interactius i d'altres
  * Importació dels principals formats gràfics, incloent-hi SVG
  * Importació de text en format OpenDocument (OpenOffice.org, Abiword, KOffice i d'altres), RTF, DOC i HTML
  * Permet la impressió d'alta qualitat
  * Formats gràfics: EPS, TIFF, JPEG, PNG, XPM i qualsevol mapa de bits admès per QT3

 

### Avís important

AVÍS: Ens cal gent per garantir que les properes versions d'aquesta aplicació continuïn en català. [Voleu ajudar-hi](/wiki/Projectes/Rebost/Traduccions "Projectes/Rebost/Traduccions")?
SeaMonkey
2016-03-24 23:32:23

El SeaMonkey és una solució lliure d'Internet basada en el codi de [Mozilla.org](http://www.mozilla.org) que consisteix en un navegador, un gestor de correu, un redactor web i un client de xat IRC. És l'evolució de l'antic Mozilla que continua a nivell comunitari, passa a rebre el nom de SeaMonkey i, amb això, inicia també una nova numeració. De la mateixa manera, també s'hi inclouen per defecte eines per al desenvolupament web com ara un Inspector DOM o un depurador de JavaScript. 

## Complements

Si teniu el SeaMonkey en una altra llengua i el voleu tenir en català, podeu instaŀlar un dels paquets d'idioma següents:

  * [Paquet català per al SeaMonkey](https://www.softcatala.org/programes/paquet-catala-per-al-seamonkey/ "Rebost:Paquet català per al SeaMonkey")

També poden fer-vos servei algunes de les extensions següents:

  * Diccionaris: [català (general)](https://www.softcatala.org/programes/corrector-ortografic-de-catala-general-per-a-mozilla/ "Rebost:Corrector ortogràfic de català \(general\) per a Mozilla") \- [català (valencià)](https://www.softcatala.org/programes/corrector-ortografic-de-catala-valencia-per-a-mozilla/ "Rebost:Corrector ortogràfic de català \(valencià\) per a Mozilla")



## Referència

  * [ Comparativa Firefox vs. SeaMonkey](/wiki/Projectes/Mozilla/SeaMonkey_vs_Firefox-Thunderbird "Projectes/Mozilla/SeaMonkey vs Firefox-Thunderbird")
Sebran
2016-03-24 23:32:28

El Sebran (zebra, en suec) és un joc educatiu pensat per nens de 4 a 9 anys. És una agrupació de mini-jocs pensats perquè els nens es familiaritzin amb les lletres i els nombres, cadascun d'ells amb nivells diversos de dificultat. 

Nota: La instal·lació és en anglès, però en el seu transcurs podreu triar el català com a llengua del programa.
Seledroid
2016-03-24 23:32:32

Posa a prova els teus coneixements! Amb Seledroid, la selectivitat al teu Android. Estàs preparat per treure bona nota a les proves d'accés a la universitat? Comprova-ho! 

La versió 1.1 conté 10 preguntes de cadascuna de les assignatures comunes i de la branca tecnològica, tot i així això serà millorat oferint més varietat, i més assignatures!
Sigil
2016-03-24 23:32:41

El Sigil és un editor multiplataforma de llibres electrònics en format EPUB amb les següents característiques: 

  * Multiplatforma: funciona a Windows, Linux i Mac
  * Suport UTF-16
  * Suport complet de l'estàndard EPUB 2
  * Múltiples modes de visualització: llibre, codi i previsualització
  * Edició WYSIWYG en el mode llibre
  * Control complet editant la sintaxi EPUB en el mode de visualització de codi
  * Generador de la taula de continguts amb suport per a capçaleres multinivell
  * Editor de metadades amb suport complet per a totes les metadades possibles (més de 200) amb descripcions completes de cadascuna
  * Interfície d'usuari traduïda a moltes llengües, inclosa la catalana
  * Correcció ortogràfica amb diccionaris predeterminats i també personalitzats per a l'usuari
  * Expressions regulars per a cercar i substituir
  * Importació de fitxers EPUB, HTML, imatges i fulls d'estil
  * Validació del format EPUB dels documents amb el validador integrat FlightCrew



## Programes relacionats

  * [calibre](https://www.softcatala.org/programes/calibre/ "Rebost:Calibre"), una potent eina per a la gestió i edició de llibres electrònics.
Skype
2016-03-24 23:32:47

L'Skype és un programa gratuït i senzill que permet fer trucades de veu i videoconferències gratuïtes a qualsevol usuari de Skype amb una qualitat excel·lent, i trucades de pagament a un preu competitiu a telèfons fixos i mòbils. Dels creadors de la tecnologia de Kazaa, Skype usa tecnologia d'igual a igual (P2P) per connectar-vos amb altres usuaris. L'Skype requereix un micròfon, uns auriculars i una connexió a Internet per funcionar.
Socius
2016-03-24 23:32:56

El Socius és un programa per a l'administració de la gestió de les associacions sense ànim de lucre. Ofereix més de 20 mòduls que permeten dur un control exhaustiu de totes les tasques d'una associació. El programa s'adapta a diferents tipus d'associacions, existeixen mòduls específics per a associacions musicals, ONG que apadrinen nens, associacions de pares d'alumnes, associacions religioses, associacions de malalts, associacions d'assistència social, associacions protectores d'animals i associacions esportives. La gestió de les activitats, dels projectes i dels grups de treball també tenen mòduls independents i vinculats als socis, monitors o voluntaris. Podem planificar les quotes dels socis, els donatius, les activitats i crear rebuts d'una manera automàtica sense necessitat d'escriure una sola línia. Els rebuts es poden imprimir o enviar-los al banc en format SEPA. Els donatius es poden declarar utilitzant el Model 182. El programa crea un fitxer compatible amb el format BOE, aquest fitxer s'obre amb el programa Plataformes Informatives creat per l'Agència Tributària. Des del programa podem crear etiquetes per l'enviament de cartes. També incorpora un mòdul per a enviar correus electrònics i newsletters en format html. Altres mòduls ens permeten registrar l'entrada i sortida de documents o la creació d'actes. Les actes les podem exportar a diferents formats: text, html, xml i word. Existeixen altres opcions: la creació de carnets i la possibilitat d'incorporar codis de barres, l'exportació de dades, la creació de còpies de seguretat i moltes més novetats. Us n'oferim una demostració comercial. El preu de la llicència d'ús és de 15 EUR. Nota: El programa s'instal·la per defecte en espanyol. Per posar-lo en català heu d'anar a Fitxer>Preferències, trieu el català i reinicieu el programa.
SopCast Player
2016-03-24 23:33:05

El SopCast Player és una interfície gràfica per a entorns Linux fàcil d'utilitzar per al sistema de difusió p2p desenvolupada per SopCast. El SopCast Player està compost per un reproductor de vídeo, una guia de canals i les adreces d'interès. Per a instal·lar el programa cal descarregar els fitxers "sp-auth" i "sopcast-player" de la pàgina de descàrrega corresponents a la nostra distribució de GNU/Linux i instal·lar-los. Trobareu instruccions detallades al web de l'autor.
Sound Juicer
2016-03-24 23:33:10

El Sound Juicer és un extractor d'àudio de CD per a l'escriptori GNOME (GNU/Linux i altres sistemes Unix). 

Entre les seves característiques, destaquen: 

  * Dissenyat per a requirir la mínima intervenció de l'usuari 
  * Converteix a format OGG, MP3, FLAC i PCM 
  * Reproductor de CD incorporat 
  * Afegeix el nom del disc, l'autor i el nom de les cançons de forma automàtica a través del servei MusicBrainz 



  
La manera més fàcil d'instal·lar-lo és a través dels repositoris de les distribucions de Linux.
Stellarium
2016-03-24 23:33:16

L'Stellarium és un planetari virtual de codi lliure que reprodueix el cel d'una manera molt realista a l'ordinador. Amb l'Stellarium podeu veure el mateix que veuríeu a ull nu, amb binocles o telescopi. 

S'utilitza, fins i tot, en projectors de planetaris. Només cal que fixeu unes coordenades i ja està.
Sumatra PDF
2016-03-24 23:33:21

El Sumatra PDF és un lector de fitxers en format PDF, ePub, MOBI, CHM, XPS, DjVu, CBZ i CBR, lleuger, ràpid, portable i minimalista, només per a sistemes MS Windows. 

En el seu desenvolupament es valora més la senzillesa que no pas el nombre de característiques.
Super3
2016-03-24 23:33:25

Super3 és l'aplicació del programa de televisió i canal de televisió Súper 3. Amb l'aplicació els nens i nenes fans del canal poden reveure les seves sèries preferides, jugar als jocs en línia disponibles al web, tornar a reveure les estrelles del canal, consultar les activitats disponibles amb el carnet del club, entre altres.
SyncBack
2016-03-24 23:33:29

El SyncBack és un sincronitzador de fitxers i carpetes. Compara fitxers idèntics, situats en ubicacions diferents, ja siguin a carpetes, memòries USB, discs durs, etc. Mostra quins fitxers són més recents i, un cop informat, permet sobreescriure'n els més antics. També replica les carpetes noves creades. 

Permet fer còpies de seguretat de carpetes, memòries de seguretat i discs durs en altres ubicacions. És possible configurar el programa perquè no copiï determinats fitxers o carpetes (com per exemple fitxers temporals o de sistema, o carpetes ocultes).
SyncBackPro
2016-03-24 23:33:33

El SyncBackPro és un programa per fer còpies de seguretat o sincronitzar fitxers en diferents localitzacions i que pot usar-se amb discs durs, CD i DVD regravables (formatats amb UDF), targetes de memòria (com ara Compact Flash, Secure Digital, etc.), FTP, FTPS, i servidors SFTP, arxius Zip64 (amb xifratge AES de 256 bits), servidors de correu POP3/IMAP4/SMTP, i xarxes compartides. És fàcil d'utilitzar, però inclou moltes opcions avançades i pot ser configurat amb scripts.
TMB Virtual
2016-03-24 23:33:38

TMB Virtual és una aplicació desenvolupada per Transports Metropolitans de Barcelona per tal de facilitar que l'accés al transport públic de la ciutat sigui més fàcil. 

Trobeu el transport que necessiteu més ràpidament, planifiqueu la vostra ruta i esbrineu quant de temps falta fins que passi el següent autobús. A través del mòbil podreu localitzar totes les parades d'autobús, estacions de metro, tramvies i trens més properes, i a més a més es pot esbrinar en quina direcció estan i a quina distància es troben. Si manteniu el vostre mòbil en posició horitzontal, unes fletxes us duran fins al lloc seleccionat. 

TMB Virtual ofereix la possibilitat de saber a quina hora arriba el proper autobús (iBus), planejar la ruta amb transport públic (vull anar a ...) i informació actualitzada sobre els canvis en la xarxa d'autobusos.
TV3
2016-03-24 23:33:49

TV3 t’acompanya allà on sigueu amb el vostre telèfon o tauleta! 

Des d’aquesta aplicació podreu mirar en directe el TV3CAT i el 3/24, recuperar els programes que no hagis pogut veure, saber en un tres i no res què faran a tots els canals de Televisió de Catalunya i molt més. 

Característiques i funcionalitats destacades: 

  * Senyal en directe de TV3CAT i el 3/24. 
  * Més de 75.000 vídeos de TV3alacarta. 
  * Programació de tots els canals de Televisió de Catalunya: TV3, 33, 3/24, Esport3, Super3, 3XL, TV3 HD i TV3CAT. 
  * Podcasts de vídeo de TVC. 
  * Possibilitat de compartir els vídeos a Facebook i Twitter. 
  * Llistat dels teus vídeos preferits. 
  * Alertes que avisen que està a punt de començar el vostre programa favorit. 
  * Accés directe als portals mòbils de TV3, 324, Esport3, Catalunya Ràdio i iCat FM.
Thunderbird
2016-03-24 23:34:02

El Thunderbird és un client de correu lliure, de codi obert i gratuït, disponible per a Windows, Linux i macOS. És un dels projectes que desenvolupa i ofereix l'associació [Mozilla](http://mozilla.org), així com el [Firefox](https://www.softcatala.org/programes/firefox/) o el [Common Voice](https://www.softcatala.org/projectes/reconeixement-de-veu/), entre d'altres. El client de correu té una gran quantitat d'opcions de personalització. Incorpora les característiques més útils que pot necessitar un client de correu avui en dia: filtres de missatges, gestió del correu brossa amb auto-aprenentatge, etc. Tot això juntament amb les opcions a les quals podem estar més habituats, com ara la cerca de missatges o una llibreta d'adreces personal. A més, compta a diverses opcions de privadesa que us permeten protegir l'accés als vostres correus, així com protegir-vos de la pesca electrònica (phishing) o d'enllaços i imatges maliciosos. A més a més, el Thunderbird, a l'igual que el navegador Firefox, disposa d'un gestor de complements integrat que us possibilitarà ampliar les seues funcions, afegint-hi eines útils, personalitzacions, etc. També es pot accedir als complements a través del seu [lloc web](https://addons.thunderbird.net), però al gestor integrat us apareixeran directament les compatibles amb el vostre Thunderbird. 

## Complements per al Thunderbird 

Si teniu el programa en una altra llengua i el voleu tenir també en català, podeu instal·lar els paquets d'idioma següents: 

  * [Paquet català per al Thunderbird](https://www.softcatala.org/programes/paquet-catala-per-al-thunderbird/ "Rebost:Paquet català per al Thunderbird")
  * [Paquet català (valencià) per al Thunderbird](https://www.softcatala.org/programes/paquet-catala-valencia-per-al-thunderbird/ "Rebost:Paquet català \(valencià\) per al Thunderbird")

Poden fer-vos servei, també, les extensions següents: 
  * Diccionaris: [català (general)](https://www.softcatala.org/programes/corrector-ortografic-de-catala-general-per-a-mozilla/ "Rebost:Corrector ortogràfic de català \(general\) per a Mozilla") \- [català (valencià)](https://www.softcatala.org/programes/corrector-ortografic-de-catala-valencia-per-a-mozilla/ "Rebost:Corrector ortogràfic de català \(valencià\) per a Mozilla")

[caption id="attachment_13128" align="aligncenter" width="1024"]![Gestor de complements del Thunderbird](https://www.softcatala.org/uploads/2016/03/TB60-compl-1024x695.jpg) Podeu trobar més complements al Gestor de Complements integrat de l'aplicació.[/caption] 

### Instaŀlació de complements

  1. Cliqueu amb el botó secundari a l'enllaç del vostre sistema operatiu i trieu l'opció «Anomena i desa...» per a baixar el fitxer i desar-lo al disc.
  2. Des del Mozilla Thunderbird, obriu la finestra de Complements des del menú Eines.
  3. Cliqueu al botó «Instaŀla», trobeu el fitxer que heu baixat i cliqueu a «D'acord».
Totem
2016-03-24 23:34:07

El Totem és el reproductor multimèdia (vídeo i àudio) oficial de l'escriptori GNOME, el qual funciona als sistemes basats en Unix (GNU/Linux, BSD, Solaris i altres). És el reproductor per defecte de diverses distribucions Linux. Entre les seves característiques, destaquen: 

  * Reprodueix qualsevol fitxer que funcioni amb el Xine o el GStreamer
  * Permet veure vídeos del YouTube
  * Permet veure televisió digital DVB
  * Permet l'ús de LIRC
  * Funciona amb diversos format de llistes de reproducció
  * Reprodueix DVD (amb menús) i VCD, detecta automàticament el tipus de disc
  * Sortida de TV amb canvi de resolució opcional
  * Sortida d'àudio 4.0, 4.1, 5.0, 5.1, estèreo i AC3
  * Mode de control remot per a un Totem en funcionament
  * Control total mitjançant el teclat
  * Finestra de propietats del fitxer en reproducció
  * Permet fer captures de pantalla
  * Controls de brillantor, contrast i saturació
  * Connector de visualització quan es reprodueixin fitxers d'àudio
  * Subtítols i llengües a DVD, VCD i OGG/OGM

La instal·lació més senzilla és a través dels repositoris de les distribucions.
Traductor Softcatalà
2016-03-24 23:34:12

El Traductor Softcatalà és una aplicació mòbil que utilitza els serveis de traducció de Softcatalà (basats en l'Apertium) per a oferir traduccions a l'usuari.
Transmission
2016-03-24 23:34:17

El Transmission és un client per a la xarxa BitTorrent lleuger, gratuït, de codi obert i multiplataforma (Linux, OSX, BSD, BeOS i Solaris). 

Entre les seves caracterítiques, destaquen: 

  * Descàrrega selectiva i priorització de fitxers. 
  * Permet l'ús de transferències xifrades. 
  * Permet l'ús de múltiples rastrejadors. 
  * Creació de torrents. 
  * Intercanvi de fonts compatible amb Azureus i μTorrent. 
  * Mapatge automàtic de ports (utilitzant UPnP/NAT-PMP). 
  * Port d'escolta únic per a tots els .torrent. 
  * Represa ràpida - amb escorcoll d'igual. 
  * Opcions de compartició de dades descarregades. 
  * Bandejament dels clients que enviïn dades falses. 
  * Barra d'eines personalitzable. 
  * Barra de progrés avançada. 
  * Actualitzacions automàtiques per mitjà de l'Sparkle. 



  
Nota Linux: La via més còmoda d'instal·lar-lo és a través del repositori de la distribució.
Tux Paint
2016-03-24 23:34:21

El Tux Paint és un programa de dibuix per a nens petits. Té una interfície senzilla i un quadre de dibuix de mida fixa, i proporciona l'accés a imatges existents mitjançant un navegador de miniatures (sense accés directe al sistema de fitxers).   
  
A diferencia d'altres programes de dibuix més populars, com ara el GIMP, té un joc d'eines molt limitat. Inclou, però, efectes d'entreteniment orientats als menuts, com per exemple sorolls.   
  
Per activar l'idioma català heu de tenir seleccionat el català a la vostra configuració regional de Windows (Panel de Control, Configuración regional).
UTorrent
2016-03-24 23:34:26

El µTorrent, també anomenat uTorrent i muTorrent, és un client per a Windows, OSX i Linux (via Wine) de la xarxa P2P BitTorrent. És un dels clients més populars; destaca per la seva gran lleugeresa i pel fet d'estar disponible en més de 50 llengües. 

## També us pot interessar

  * [qBittorrent](https://www.softcatala.org/programes/qbittorrent/), una alternativa lliure multiplataforma molt similar al µTorrent.
Ubuntu
2016-03-24 23:34:31

L'Ubuntu és el sistema operatiu lliure més popular, amb 20 milions d'usuaris arreu del món. Està basat en el nucli Linux, l'escriptori [GNOME](/programes/gnome/ "Rebost:GNOME") i l'entorn Unity, completament traduït al català. Disposa de més de 25.000 programes gratuïts fàcilment instal·lables, els principals dels quals disponibles en català. Entre els programes que s'instal·len per defecte trobem el navegador [Firefox](/programes/firefox/ "Rebost:Firefox"), el gestor de correu [Thunderbird](/programes/thunderbird "Rebost:Thunderbird"), el paquet ofimàtic LibreOffice, el programa de gestió de fotos Shotwell, el programa de missatgeria Empathy, el reproductor de música Rhythmbox, el reproductor de vídeo Totem, l'enregistrador de CD/DVD Brasero, un client de BitTorrent i moltes altres eines que ens permeten treballar i navegar per Internet des del primer moment. I tot completament de franc. Si voleu provar GNU/Linux, l'Ubuntu és una molt bona opció. Aquesta versió que us n'oferim és la versió estàndard d'escriptori per a 32 i 64 bits. Si voleu altres versions, visiteu el lloc web de l'Ubuntu. Nota: Tan bon punt inicieu la instal·lació, trieu el català. Si esteu connectats a Internet, es baixaran tots els paquets de llengua necessaris i no caldrà que feu res més. Si no hi esteu connectats en el moment de la instal·lació, o us trobeu amb un escriptori amb menús en català i anglès, connecteu-vos a Internet, entreu a l'Ubuntu, premeu la combinació de tecles Windows + A i escriviu «suport» a la pantalla de cerca d'aplicacions. Allí seleccioneu «Suport d'idioma» i trieu el català. Un cop fet això, sortir i tornar a entrar a la sessió perquè tot es mostri en català.
UltraDefrag
2016-03-24 23:34:36

L'UltraDefrag és una eina de compactació molt potent per a sistemes operatius Windows. És el primer compactador de codi lliure amb suport complert per a fitxers de sistema blocats. Entre les seves funcionalitats destaquen: 

  * Compactació a l'inici de l'equip: aquesta funcionalitat permet compactar qualsevol fitxer del sistema, incloent-hi fitxers de paginació, hiberfil.sys i altres fitxers blocats pel sistema o altres aplicacions quan el Windows s'executa completament. 
  * Optimització ràpida del disc: el programa reorganitza totes les dades i les ubica al principi de la unitat. 
  * Compactació de fitxers o carpetes: després d'instal·lar l'UltraDefrag teniu l'opció de seleccionar qualsevol fitxer o carpeta i compactar-lo.
VLC media player
2016-03-24 23:34:41

El VLC media player és un reproductor multimèdia lliure (llicència GPL) i multiplataforma. L'avantatge que té respecte d'altres reproductors és que incorpora gran quantitat de còdecs d'àudio i vídeo sense necessitat que l'usuari els hagi d'instal·lar un per un. A més de reproduir fitxers localment, també els reprodueix en temps real a través de la xarxa seguint diversos protocols, i permet transcodificar a altres formats. Té molta popularitat, a més, perquè permet reproduir fitxers multimèdia que no han estat descarregats completament a les xarxes P2P. Formats de lectura

  * Entrada: UDP/RTP unicast o multicast, HTTP, FTP, MMS, DVD, VCD, SVCD, CD Audio, DVB (només a les versions de desenvolupament de Linux i Windows), adquisició de vídeo (via V4l i DirectShow), canals RSS/Atom, i des de fitxers emmagatzemats al nostre ordinador.
  * Formats contenidors: 3GP, ASF, AVI, FLV, MKV, QuickTime, MP4, Ogg, OGM, WAV, MPEG-2 (ES, PS, TS, PVA, MP3), AIFF, Raw audio, Raw DV, MXF, VOB.
  * Formats de vídeo: Cinepak, DV, H.263, H.264/MPEG-4 AVC, HuffYUV, Indeo 3, MJPEG, MPEG-1, MPEG-2, MPEG-4 Part 2, Sorenson, Theora, VC-1, VP5, VP6, WMV.
  * Subtítols: DVD, SVCD, DVB, OGM, SubStation Alpha (parcialment), SubRip, Advanced SubStation Alpha (parcialment), fitxers MPEG-4 amb temps, fitxer de text, Vobsub, MPL2, Teletext.
  * Formats d'àudio: AAC, AC3, ALAC, AMR, DTS, DV Audio, XM, FLAC, MACE, MP3, PLS (format de fitxer), QDM2/QDMC, RealAudio, Speex, Screamtracker 3/S3M, TTA, Vorbis, WavPack, WMA.

Formats de sortida per a la reproducció en temps real/codificació Depenent del sistema operatiu, tenim: 

  * Formats contenidor: ASF, AVI, FLV, MP4, Ogg, Wav, MPEG-2 (ES, PS, TS, PVA, MP3), MPJPEG, FLAC, MOV.
  * Formats de vídeo: H.263, H.264/MPEG-4 AVC, MJPEG, MPEG-1, MPEG-2, MPEG-4 Part 2, VP5, VP6, Theora, DV.
  * Formats d'àudio: AAC, AC3, DV Audio, FLAC, MP3,[22] Speex, Vorbis.
  * Protocols de reproducció en temps real: UDP, HTTP, RTP, RTSP, MMS, File.

Nota: El programa es mostra en l'idioma configurat al sistema operatiu.

  * A Windows, Linux i Mac OS, si no es mostra en català, aneu a Settings>Preferences>Interface i a Language trieu el català.
  * A Android, si no es mostra en català, aneu a Menu->Preferences->Advanced debugging->Set locale escriviu ca i reinicieu el VLC.
Viber
2016-03-24 23:34:46

El Viber és un programa de missatgeria instantània per a mòbil que utilitza notificacions per rebre instantàniament missatges, fotos, la localització de l'usuari, emoticones i vídeos a través de la connexió de dades. També permet trucar a través d'internet, i tot plegat sense cap mena de cost.
VilaWeb
2016-03-24 23:34:51

Tota l'actualitat del país i del món des de la redacció del principal diari electrònic en català. Navegueu amb gestos horitzontals entre les notícies i amb gestos verticals per a aprofundir en les mateixes. Botó d'actualització, canvi de la mida de la lletra i botó d'accés a les xarxes socials (twitter, facebook, etcètera).
VirPLC
2016-03-24 23:35:00

El VirPLC (Autòmat Programable Virtual), és un programa d’ús lliure, per entrenar-se en la programació de PLC’s mitjançant diagrames de contactes (amb les instruccions: load, load not, out, out not, set, clr, tim, cmpt) en una pantalla (Soft), i per provar el seu funcionament mitjançant una altra pantalla amb efectes multimèdia (Hard). VirPLC és molt indicat per introduir-lo en la programació de tecnologia (o tecnologies) de 4t curs d’ESO. 

Un autòmat programable o PLC és un dispositiu electrònic programable que substitueix tota la circuiteria elèctrica de control dels quadres de comandament de màquines industrials, ascensors, portes de garatge... 

Els PLC's es constituiexen per: 

  * Una CPU: Unitat de control + Unitat aritmética Lògica + Registres i timmers 
  * Una memòria de programa i una memòria de dades tipus EEPROM 
  * Una unitat d'entrades (d'on es pengen els polsadors, Interruptors, detectors, finals de carrera,...) 
  * Una unitat de sortides generalment a relés o a transistors d'on es pengen les bombetes, brunzidos, motors, electroimants, electrovàlvules...) 



  


Nota: La instal·lació és en espanyol, però el programa està en català.
Virtaal
2016-03-24 23:35:04

El Virtaal és una eina per a la traducció assistida amb l'ordinador. 

Accepta un gran nombre de fitxers de traducció, entre ells XLIFF, Gettext PO i MO, diferents tipus de Qt (.qm, .ts, .qph), i alhora diferents formats de memòries de traducció. 

Ofereix connectors per consultar serveis externs, com ara Open-Tran.eu, Google Translate o Apertium, a més de suggerir propostes en funció de les traduccions recents i anteriors. 

Per a tenir el Virtaal en català, cal anar al Tauler de control - Opcions regionals i de llengua, i seleccionar el català a les pestanyes Opcions regionals i Avançats.
VirtualBox
2016-03-24 23:35:08

L'Oracle VirtualBox (també conegut simplement com a VirtualBox) és un programa que permet la virtualització de sistemes operatius. Per virtualització de sistema operatiu s'entén la instal·lació d'un sistema operatiu dins d'un altre emulant un maquinari virtual. D'aquest manera podem, per exemple, tenir un Windows on treballem normalment (sistema amfitrió) i instal·lar un Linux virtual (sistema client) com si fos una aplicació més, tot i que el rendiment no és el mateix que si instal·lessim directament el Linux. El VirtualBox es pot instal·lar sobre Windows, Linux, OSX OS X, OS/2 Warp, i Solaris. Com a sistemes hostes permet Windows, Linux, FreeBSD, OpenBSD, OS/2 Warp, i Solaris. La versió que us oferim n'és la gratuïta per a un ús personal i d'avaluació. Per a entorns empresarials cal pagar una llicència o descarregar-se la versió lliure. Per a més informació i descàrrega en tots els sistemes operatius visiteu el seu lloc web.
Wally
2016-03-24 23:35:15

El Wally és un gestor d'imatges de fons d'escriptori multiplataforma programat en Qt4. Permet gestionar les imatges des d'un gran nombre de fonts com ara fitxers i directoris locals, directoris FTP remots, Flickr, Yahoo!, Panoramio, Pikeo, Ipernity, Photobucket, Buzznet, Picasa, Smugmug i imatges del Bing. 

Nota Windows: la instal·lació és en anglès. El programa es mostrarà en l'idioma de configuració del Windows.
WhatsApp Messenger
2016-03-24 23:35:19

El WhatsApp Messenger és un programa de missatgeria mòbil que utilitza notificacions per rebre instantàniament missatges, fotos, notes d'àudio i vídeos a través de la connexió de dades, sense cap cost addicional (encara que potser el vostre operador mòbil apliqui alguna tarifa especial a l'intercanvi de dades d'aquesta aplicació).
Wikipedia
2016-03-24 23:35:24

Aplicació mòbil oficial de la Viquipèdia. Permet consultar articles en català, però també en altres llengües (configurable des de la mateixa aplicació).
WinOmega
2016-03-24 23:35:28

El WinOmega és un paquet integrat de gestió empresarial per a Windows 95/98/Me/2000/XP/Vista/7/10 (i per a Mac OS i GNU/Linux usant Wine o Crossover), amb FACTURACIÓ emesa i rebuda, impressió de factures, tiquets, rebuts en paper i en disquet, verificació de targetes de crèdit, formes de pagament, MAGATZEM, gestió completa de comandes a proveïdors, registre d'entrades, sortides amb emissió, impressió i modificació d'albarans, pressuposts convertibles a albarà o factura, escandalls de costos, EDITOR DE TEXTS, gestió completa dels FITXERS d'articles, clients, proveïdors i agents comercials, amb opcions d'edició, canvi de preus, classificació per famílies, visualització, impressió d'etiquetes, càlcul de comissions, nombroses UTILITATS en línia, rellotge, calculadora, calendari, agenda, llista de telèfons amb marcador, bloc de notes, gran varietat de LLISTATS visibles per pantalla i impressora, compatible amb XARXA d'àrea local, AJUDA sensible al context des de la majoria de les pantalles del programa, atractiva interfície amb menús pull-down, altament configurable, molt fàcil d'usar sense aprenentatge previ, ideal per a petites i mitjanes empreses. Importació de dades de FacturaPlus. Enllaços amb COMPTABILITAT ContaPlus, ContaNet, ContaWin i ContaClip, amb traspàs automàtic de dades. Us permetrà dur tota la gestió del vostre negoci sense necessitat de tenir diferents programes. Versió shareware totalment operativa.
WinRAR
2016-03-24 23:35:33

El WinRAR crea fitxers RAR, que tot sovint són més petits que els fitxers ZIP o ARJ. Els fitxers RAR poden ser auto-extraïbles, poden realitzar una verificació d'autenticitat sobre si mateixos i poden incloure comentaris ANSI de color. A més dels formats RAR i ZIP, el WinRAR permet l'ús dels formats més habituals; es pot integrar amb l'intèrpret d'ordres del Windows, la qual cosa fa pràcticament instantani treballar amb gairebé qualsevol tipus de fitxer. Pot extreure, comprovar, actualitzar, suprimir i reparar els fitxers ZIP, i també us permet afegir o modificar comentaris i crear fitxers ZIP auto-extraïbles. El WinRAR proporciona una ordre d'estimació que determina el grau de compressió dels fitxers i carpetes seleccionades, i un menú de favorits que conté els noms de les carpetes i fitxers preseleccionats.
Wubi
2016-03-24 23:35:44

ATENCIÓ: el fabricant del programari recomano NO instal·lar el wubi en el windows 8, sinó fer una instal·lació normal. 

El Wubi (acrònim de «Windows UBuntu Installer») és l'instal·lador oficial de l'[Ubuntu](/wiki/Rebost:Ubuntu "Rebost:Ubuntu") per al Windows, el qual permet als usuaris del Windows entrar al món del Linux amb un simple clic del ratolí. 

Amb el Wubi podreu instal·lar i desinstal·lar l'Ubuntu de manera fàcil i segura, tal com si es tractés d'una aplicació normal del Windows. 

Les seves característiques principals són les següents: 

  * Senzill: no cal enregistrar cap CD. Simplement haureu d'executar l'instal·lador, introduir un nom i una contrasenya per al compte nou, fer clic a «Instal·la» i deixar que el programa faci la seva feina. Mentrestant podeu fer altres activitats. 


  * Segur: no es modificarà el Windows. El Wubi només afegeix una opció per a arrencar l'Ubuntu a l'inici. No us caldrà modificar les particions del disc dur, instal·lar cap carregador especial ni instal·lar cap controlador. Funciona simplement com un programa normal per al Windows. 


  * Discret: el Wubi manté la majoria dels fitxers en una carpeta. Si decidiu que no el voleu utilitzar més, el podeu desinstal·lar com qualsevol altra aplicació per al Windows. 



Nota: la llista desplegable «Mida de la instal·lació» fa referència a la mida de la instal·lació en Gigabytes (Gb), tot i que les unitats no apareixen en el text. Es tracta simplement d'un error de visualització del programa, degut al qual només es mostra una part del text traduït.
X-moto
2016-03-24 23:35:49

L'X-moto és un emocionant joc de plataformes en 2D, on la física juga un paper molt important. Us caldrà controlar la moto fins al límit si voleu acabar els nivells més difícils. Hi ha centenars de nivells contribuïts pels propis usuaris, i podeu intentar entrar al rànquing de millors temps a nivell mundial. Nota Windows: La instal·lació és en anglès, però el programa es mostra en l'idioma del sistema. Nota Linux: No hi ha baixada directa. Per a baixar-te el programa heu d'anar a la pàgina i baixar el paquet depenent de la distribució.
XnView
2016-03-24 23:35:54

L' XnView us permet visualitzar i convertir els vostres fitxers d'imatge. Amb l'XNview podeu treballar amb 110 formats de fitxer, incloent-hi BMP, GIF, IFF, JPG, PNG, RGB, TDI i TGA, i posa a la vostra disposició diversos filtres (difuminació, relleus, etc.) i efectes (de lent, ones, etc.). Inclou una funció de presentació de diapositives, una eina d'exploració d'imatges i una utilitat per a captures de pantalla. També podeu augmentar i reduir el zoom de les imatges, copiar-les al porta-retalls, capgirar-les i canviar-ne la mida, ja sigui individualment o de manera simultània.
Xubuntu
2016-03-24 23:35:58

El Xubuntu és la versió amb l'escriptori Xfce de l'[Ubuntu](/wiki/Rebost:Ubuntu "Rebost:Ubuntu"), una de les distribucions més populars de GNU/Linux, amb milions d'usuaris arreu del món. Amb l'escriptori amb un grau de catalanització molt gran, disposa de més de 25.000 programes gratuïts fàcilment instal·lables, els principals dels quals disponibles en català. L'escriptori Xfce destaca pel seu poc consum de recursos de maquinari, per la qual cosa el Xubuntu està especialment indicat per a ordinadors antics (funciona amb 128 megues de RAM). Entre els programes que s'instal·len per defecte trobem el navegador Firefox, el gestor de correu Thunderbird, el processador de textos Abiword, el gestor de fulls de càlcul Gnumeric, el programa de retoc fotogràfic Gimp, el programa de missatgeria Pidgin, el reproductor de música Listen, el reproductor de vídeo Totem, un programa de gravació de CD/DVD, un client de BitTorrent i moltes altres eines que ens permeten treballar i navegar per Internet des del primer moment. I tot completament de franc. Aquesta versió que us n'oferim és la versió estàndard d'escriptori per a 32 bits. Si voleu altres versions, visiteu el lloc web del Xubuntu. Nota: Tan bon punt inicieu la instal·lació, trieu el català. Si esteu connectats a Internet, es descarregaran tots els paquets de català necessaris. Si no hi esteu connectats en el moment de la instal·lació, o us trobeu amb un escriptori amb menús en català i anglès, connecteu-vos a Internet, inicieu l'ordinador i aneu a Aplicacions>Sistema>Suport d'idioma per a assegurar-vos que està habilitat el Català.
Xvideoservicethief
2016-03-24 23:42:51

L'xVideoServiceThief (també conegut com a l'xVST) és una utilitat per a baixar-se vídeos de diversos llocs web, com ara YouTube o altres. 

El programa també pot convertir els vídeos baixats a un altre format com ara AVI, MPEG1, MPEG2, WMV, MP4, 3GP o MP3. 

Nota Windows: la instal·lació és en anglès. Un cop s'executa el programa, aquest es mostra en l'idioma de configuració del Windows.
Diccionari valencià per al Firefox
2016-03-31 09:57:18

Este diccionari afig a la [versió general](https://addons.mozilla.org/addon/3369 "Diccionari català general") formes pròpies valencianes, com ara la doble accentuació d'alguns mots. Per exemple, anglès (general) i anglés (valenciana). Se segueixen les recomanacions de l'[AVL](http://www.avl.gva.es), que és l'ens normatiu que regula el valencià al territori valencià d'acord amb l'estatut d'autonomia. Per a més informació, consulteu la pàgina del [projecte a Softcatalà](https://www.softcatala.org/projectes/corrector-ortografic/).
Diccionari català per al Firefox
2016-03-31 10:07:16

Aquest diccionari inclou les formes més comunes a tot l'àmbit lingüístic català. Per a incloure totes les formes pròpies de l'àmbit valencià, pot interessar-vos [una altra versió](https://addons.mozilla.org/addon/9192 "Diccionari valencià"). Per a més informació, consulteu la pàgina del [projecte a Softcatalà](https://www.softcatala.org/projectes/corrector-ortografic/).
Scratch
2016-04-09 19:58:02

Amb l'Scratch, podeu programar les vostres històries interactives pròpies, jocs, i animacions — i compartir les vostres creacions amb d'altres en la comunitat en línia. L'Scratch ajuda els nens a aprendre a pensar creativament, raonadament i sistemàticament, i a treballar de forma col·laborativa — habilitats essencials per a tota la vida en el segle XXI. L'Scratch és un projecte del Lifelong Kingergaten Grup, del Laboratori de Mitjans de comunicació del MIT. És gratuït.
Telegram
2016-04-23 16:14:29

Important: El Telegram per a l'Android, l'iOS i TDesktop incorpora la traducció catalana de sèrie. De manera predeterminada, apareix en la llengua configurada en l'aparell. Si voleu configurar en català només heu de triar aquesta llengua en el menú de l'aplicació. 

* * *

## Què és el Telegram?

El Telegram és un conjunt d'aplicacions de missatgeria instantània  multiplataforma i de codi obert, focalitzat en la seguretat dels usuaris i la velocitat del servei. Pot utilitzar-se en diversos dispositius al mateix temps: els missatges es sincronitzaran contínuament entre els diferents telèfons, tauletes i ordinadors. Amb Telegram podeu enviar missatges, fotos, vídeos, adhesius i qualsevol tipus de fitxers (doc, gif, zip, pdf, mp3, etc.) de fins a 1,5 GB cadascú, tot sincronitzat mitjançant el núvol de Telegram. També podeu crear grups de més de 100.000 membres, amb funcionalitats de moderació com la resposta directa, les mencions a usuaris, les etiquetes temàtiques, la possibilitat de destacar missatges importants o un munt d'eines d'administració per gestionar els missatges brossa i usuaris molests. A més, teniu la possibilitat de crear canals per transmetre a una audiència il·limitada. Podeu contactar amb els contactes de l'agenda del vostre dispositiu o trobar-ne de nous a través dels seus noms d'usuari. Un dels punts forts del Telegram és la seguretat que ofereix en les comunicacions. Per defecte, a qualsevol xat o grup, tots els missatges són xifrats als clients i desxifrats als servidors, per la qual cosa els missatges no es poden interceptar. A més, si l'usuari desitja un nivell més de protecció, els Xats Secrets especials del Telegram utilitzen xifrat extrem a extrem: no deixen rastre als servidors, poden tenir autodestrucció dels missatges i aquests no es poden reenviar. A més, els xats secrets no formen part del núvol de Telegram, només es poden accedir amb el dispositiu amb què es van crear. Gràcies a que les aplicacions són de codi obert, tot això es pot comprovar i verificar, no cal que us refieu de la paraula de ningú. 

## El Telegram en català.

Les aplicacions oficials de Telegram (llevat el client web) es tradueixen a Softcatalà des de fa temps. Si voleu col·laborar en la traducció, podeu anar a la [Plataforma de Traducció oficial](https://translations.telegram.org/ca/) i enviar suggeriments de les cadenes que trobeu sense traduir o amb errades. També podeu unir-vos al [grup públic oficial del projecte](https://t.me/translation_ca).
Ubuntu Mate
2016-04-24 07:50:26

[Mate](http://mate-desktop.org/) és un entorn d’escriptori que simplement va prendre el relleu en el desenvolupament del GNOME2. És un projecte viu que és compatible gairebé amb totes les distribucions més conegudes i es pot instal·lar sense grans complicacions. Un dels punts importants a remarcar respecte a l’entorn d’escriptori Mate és que no fa servir programari no mantingut. De fet, el que s’ha volgut fer és continuar amb l’escriptori clàssic del GNOME i avançar sense trencar amb el passat. Amb l’Ubuntu Mate ens trobem amb: 

  * Les darreres versions de Firefox, LibreOffice i altre programari
  * Un escriptori amb totes les aplicacions que el GNOME2 tenia: 
    * Gestors de fitxers «Caja»
    * Lector de fitxers PDF «Atril»
    * [I molt més](http://wiki.mate-desktop.org/applications)
Glucosio
2017-03-30 12:25:45

Glucosio és una aplicació de control de glucosa a la sang, HbA1c, colesterol, pressió arterial, cetones, el pes corporal i més. Fa que sigui ràpid i fàcil fer el seguiment de tots els aspectes de la diabetis! Glucosio és l'única aplicació de codi obert adaptada a la diabetis tipus 1 i tipus 2, i totalment gratuïta! Característiques: • Enregistrament ràpid i fàcil de les dades (glucèmia, HbA1c, colesterol, pressió arterial, cetones, pes corporal, etc.) • Dissenyat per a la diabetis tipus 1 i tipus 2 • Calculadora de conversió de HbA1c i HbA1c estimada • Permet seleccionar l'objectiu de glucosa (ADA, NICE, AACE o personal) • Integració de dades a través de la importació de CSV, CGM i NFC • Gràfiques i anàlisis diàries, setmanals i mensuals • Assistent que dóna consells • Còpia de seguretat al Google Drive i exportació de dades a CSV • Importació des de CSV • Suport gratuït (temps mitjà de resposta inferior a 24 hores!) • Funcions d'accessibilitat • Opcionalment, permet donar suport a la investigació de la diabetis de manera anònima a través de l'aplicació
SeleApp
2016-05-29 21:04:31

SeleApp és una aplicació que et permet, a través d'una interfície senzilla, visualitzar els exàmens de selectivitat dels últims 16 anys amb les solucions, d'una manera ràpida i còmode. També et permet calcular la teva mitjana, així com veure les ponderacions i notes de tall de les universitats d'Espanya.
MuseScore
2017-03-14 10:48:31

El MuseScore és un programa de notació musical per a Linux, macOS i Microsoft Windows. Es tracta d'un editor WYSIWYG («El que es veu és el que s'aconsegueix»), amb compatibilitat per a reproduir partitures i importar o exportar fitxers [MusicXML](https://ca.wikipedia.org/wiki/MusicXML "MusicXML") i fitxers MIDI estàndard. És compatible també amb la notació de percussió, així com impressió directa des del programa. El MuseScore és programari lliure publicat sota la [llicència Pública General de GNU](https://ca.wikipedia.org/wiki/GNU_General_Public_License "GNU General Public License"). El programa té una interfície d'usuari neta, amb una entrada de notes en edició molt ràpida, similar a l'ingrés ràpid de notes que tenen altres programes comercials de notació musical, com el Finale i el Sibelius. Pot importar fitxers amb format MusicXML, MIDI, Band-in-a-Box, Guitar Pro, Capella (en format cap3, no en CapXML) i Overture, a més del seu propi format MuseScore i el Compressed MuseScore Format. Pot exportar fitxers amb format MusicXML i MIDI. L'àudio es pot exportar a fitxers WAV, FLAC, MP3 i OGG, i el format de partitures llegibles es pot exportar a fitxers PDF, SVG, PNG i PostScript, o es pot imprimir directament.
Corrector gramatical LanguageTool per a Google Documents
2016-11-14 12:46:55

El LanguageTool és un corrector ortogràfic i gramatical de la llengua catalana. Aplica més de 2.500 regles per a trobar errades en texts en català, més enllà de les que detecta un simple corrector ortogràfic. Amb aquesta extensió podeu revisar un text amb el corrector gramatical i d'estil LanguageTool en l'aplicació de Documents de Google.
Signal Private Messenger
2016-12-31 10:48:17

El Signal és una aplicació de missatgeria instantània disponible per a sistemes operatius Android i iOS i, de forma secundària, Windows, OSX i Linux. Permet missatges entre usuaris, grups de xats i trucades. Aquest client de missatgeria és programari lliure i gratuït i té un fort èmfasi en la privadesa i la seguretat. L'aplicació encripta la base de dades de missatges en el dispositiu de l'usuari, així com tots dos extrems de la comunicació, amb l'objectiu de protegir tots els missatges que s'envien a altres usuaris. L'aplicació per a equips d'escriptori Windows, OSX i Linux requereixen tenir instal·lada l'aplicació al mòbil